Wêreld se duurste horlosie op veiling verkoopDie Patek Philipe-horlosie. ŉ Patek Philipe-horlosie is vir $31 miljoen (of sowat R463 miljoen) op ŉ veiling in Switserland verkoop. CNBC berig die horlosie is enig in sy soort en die duurste polshorlosie wat ooit opgeveil is. Die vorige rekord was ŉ Rolex Daytona wat deur Paul Newman besit is en in 2017 vir $17,7 miljoen verkoop is. Die Patek Philipe-horlosie is op die Only Watch-veiling in Geneva ten bate van liefdadigheid verkoop. Talle horlosiemakers het unieke horlosies vir die veiling geskenk. The Guardian berig die Patek Philippe Grandmaster Chime-horlosie is die enigste in sy soort wat in vlekvrye staal vervaardig is. Dit het talle funksies, onder andere vyf verskillende kloklui-modusse, waarvan twee ŉ gepatenteerde wêreld eerste is, naamlik ŉ akoestiese alarm en ŉ datumherhaler. Die mees unieke eienskap van die horlosie is egter die twee wyserplate – die een salmkleurig en die ander swart – wat omgeswaai kan word. Die horlosie word beskryf as een van die ingewikkeldste tydinstrumente wat ooit vervaardig is. Die Patek Philipe-horlosie.